夙興
作者：陳與義
朝代：宋

paragraphs: 美哉木枕與菅席，無耐當興戴朝幘。
巷南巷北聞鍛聲，舍後舍前唯月色。
事國無功端未去，竹輿伊鴉猶昨日。
不見武林城裏事，繁華夢覺生荆棘。
成壞由來幾古今，乾坤但可著山澤。
西湖已無金碧麗，雨抹晴粧尚娛客。
會當休日一訪之，摩挲蒼蘚慰崖石。
只恐冷泉亭下水，發明白髮增嘆息。